Għall-ħabta tat-8:00 ta' filgħodu ħin Amerikan, Donald Trump deher iħalli l-White House flimkien ma' martu Melania bil-ħelikopter tal-Marine One. Minn hawn huwa niżel fil-bażi militari ta' Andrews f'Maryland. Hemmhekk huwa indirizza għall-aħħar darba lill-poplu Amerikan. Trump, li huwa l-ewwel president f'28 sena li ma għamilx it-tieni terminu ta' presidenza, baqa' sa l-aħħar ma jaċċettax it-telfa presidenzjali, infatti huwa mhux se jattendi għall-inawgurazzjoni f'Washington DC. Milqugħ minn sparaturi tal-kanuni tal-militar u minn folla tistennieh b'bandiera Amerikana f'idejhom, Trump irringrazzja lill-familja tiegħu u lil dawk li ħadmu miegħu mill-qrib. Għall-ewwel darba fil-pubbliku huwa awgura lis-suċċessur tiegħu Joe Biden. Minn hawn huwa telaq lejn daru fi Florida.